Wie is Nosey Pieterse?
Vraag na garsmout styg
Grobler wou nie swart boere help
Boerdery in Kongo nie vir nuwelinge
'Regering moet ingryp met insetkoste'
Familieboerderye die pad vorentoe
Boere raak wêreldwyd al hoe minder
Regering faal swart boere, sê Steytler
Beurtkrag weens swaar reën
Grondeise 'n gegewe, sê Nkwinti
• Bedrywe • Bedryfsake • Wie is Nosey Pieterse?
Deur GERRIT SCHAAFSMA
keer gelees | 11 kommentaar
Mnr. Nosey Pieterse. Een van die omstrede figure tydens die stakings is 'n pastoor, sakeman, opkomende boer en 'n vakbondleier. Ons het meer oor Nosey Pieterse gaan uitvind. Sy gesig is op televisie, in tydskrifte, op die internet. Sy stem word gereeld oor die radio gehoor, maar min mense weet wie mnr. Nosey Pieterse regtig is. Hy is in die middel van die stryd om hoër lone vir plaaswerkers in die Wes-Kaap te beding, maar het bekend geword vir sy stryd teen mnr. Danie de Wet, voormalige voorsitter van die KWV, en sy aandeel in die mislukte Lindiwe-wynhandelsmerk. Pieterse se teenstanders beskuldig hom daarvan dat hy 'n opportunis is wat enigiets sal doen om sy eie belange te bevorder. Hy sien homself egter as 'n "man van God" en 'n instrument van plaaswerkers wat alles in sy mag sal doen om hul stryd om hoër lone suksesvol tot 'n einde te bring.
Pieterse sê hy het in die vroeë 1980's by die vakbondbeweging betrokke geraak nadat hy die onregverdigheid van fabriekseienaars waargeneem het. "My stryd teen apartheid het begin toe ek by die Food and Allied Workers Union (Fawu) aangesluit het. In daardie jare kon wit vroue wat heeltydse werkers by 'n roomysfabriek was, op kraamverlof gaan en daarna terugkeer na hul pos. Die heeltydse bruin vroue is egter met hul terugkoms as tydelike werkers aangestel," verduidelik hy. Volgens hom het hy daaraan gewerk om dié praktyk te verander. Pieterse is getroud en woon sedert 1989 in Mitchells Plain.
Hy het drie seuns, van wie een saam met hom by Bawusa werk. Bawusa staan vir Bawsi Agricultural Workers Union of South Africa en moet volgens Pieterse nie met die Bawsi verwar word nie. Bawsi, die Black Association of the Wine and Spirits Industry, is reeds in 1998 gestig om transformasie in die wynbedryf te bewerkstellig en swart entrepreneurs te ondersteun.
KWVPieterse het in die wynbedryf bekend geword vir die rol wat hy by die KWV gespeel het. Hy was in 'n stadium onder meer menslike hulpbronbestuurder by die maatskappy, maar hy het bedank om Bawsi se bedrywighede heeltyds te bestuur. In 2004 het die KWV besluit om 25,1% van die maatskappy se aandele aan swart bemagtigingsgroepe te verkoop om die eienaarskapstruktuur van die wynbedryf te diversifiseer. Bawsi is een van die organisasies wat daaruit voordeel getrek het en het ná die transaksie sowat 5% van die KWV besit. Pieterse sê hy het die aandeel gebruik om in 2007 en 2008 die verkiesing van De Wet as voorsitter teen te staan. Hy het hard probeer om De Wet as voorsitter te laat uitstem, maar was onsuksesvol. Bawsi het ná die bemagtigingstransaksie ook finansiële steun van die Suid-Afrikaanse Wynbedryfstrust (Sawit) en die KWV ontvang. 'n Allemintige R200 000 is maandeliks deur Sawit aan Bawsi oorbetaal. Die KWV het 'n kantoor in die Paarl teen 'n nominale tarief beskikbaar gestel.
Bawsi se geldDaar is heelwat vrae oor presies wat Bawsi met al dié geld gedoen het. Toe die Financial Mail in 2007 ondersoek ingestel het, het Pieterse verduidelik dat die geld vir hofsake en plaaswerkeroptogte gebruik is, maar hy het nie verdere besonderhede verskaf nie. Die geld van Sawit het intussen opgedroog en Bawsi moes 'n manier vind om geld in die hande te kry. Pieterse is vaag oor Bawsi se finansiële sake, maar sê dat die oorspronklike aandeel van 5% in die KWV nou by Whitmore-beleggings belê is. Hy wou nie meer uitbrei oor die belegging nie, buiten dat van die KWV-aandele geruil moes word vir ander aandele met 'n hoër opbrengs om Bawsi se kontantvloeiprobleme op te los.
Lindiwe WynPieterse is ook bekend vir sy betrokkenheid by die mislukte onderneming Lindiwe Wyn. Die onderneming het aan die swart bemagtigingsmaatskappy Reinvest Bpk. behoort. Dit het R3 miljoen van die Regering se Nasionale Bemagtigingsfonds (NEF) ontvang om swart entrepreneurskap in die wynbedryf te ondersteun. Pieterse was 'n direkteur van Reinvest en het groot planne gehad om Lindiwe Wyn as 'n handelsmerk in die bedryf te vestig. Lindiwe Wyne is in 2005 in die Paarl gestig, maar skaars drie jaar later is dit gelikwideer nadat dit nie die geld wat dit aan die KWV geskuld het, kon terugbetaal nie. Pieterse sê die rede vir die mislukking was dat die wyn te goedkoop verkoop is. Hy sê foutiewe koste-berekeninge was die probleem en dat geen onreëlmatige transaksies plaasgevind het nie.
KapitalisPieterse is een van die leiers van die plaaswerkerbeweging, maar hy erken dat hy self 'n bietjie van 'n kapitalis is en dat hy 'n kleinhoewe buite Hopefield besit. Hy het die grond in 1999 teen R79 000 gekoop met die droom om 'n dwelm-rehabilitasiesentrum daar te stig. Intussen boer hy met 70 varke op die 18 ha."Natuurlik wil almal weet hoeveel ek my werkers betaal," sê hy. "My neef werk daar en kry gratis verblyf, krag en die gebruik van 'n voertuig en word R120 per dag betaal. As daar mense van buite kom, word hulle R120 per dag betaal." Hy beskryf homself as 'n "opkomende boer" en sê hy kan nie verstaan waarom mense so vinger wys na hom oor sy boerdery nie. Hy is nie slegs 'n opkomende boer nie, sê hy, maar is ook 'n pastoor. Hy is gewoonlik gekleed in 'n wit hemp met 'n goue ketting en kruis om sy nek. Hy sê hy is aanvaar as 'n dominee in die Evangelies- Lutherse Kerk en preek vir gemeentes aan die Weskus. Net soos sy werk vir Bawusa, word hy glad nie hiervoor betaal nie, sê hy.
Botsende belangeDit wil voorkom asof die twee organisasie wat Pieterse lei, in verskillende rigtings trek. Bawusa ondersteun plaaswerkers, terwyl Bawsi nuwe, swart kapitaliste in die landbou wil vestig. Pieterse is self 'n opkomende boer en wil oor twee jaar sy boerdery uitbrei sodat hy 'n kommersiële boer kan word, maar hy sê hy weerspreek homself glad nie en dat hy dieselfde ekonomiese beginsels as vele ander politieke leiers, soos mnr. Trevor Manuel (voormalige Minister van Finansies), verkondig. "Kyk," sê hy, "Bawsi is daar om klein en medium-ondernemings (SME's) te ondersteun en entrepreneurskap te bevorder. Bawusa is daar om vir werkers te baklei. Die twee is mos nie mutually exclusive nie." Pieterse sê hy is 'n voorstander van die sogenoemde gemengde ekonomie waar 'n mengsel van staatsondernemings en private belange saamwerk om ekonomiese groei te bewerkstellig, maar dat werkers ook 'n "regverdige" loon verdien. Hy is gereeld betrokke by samesprekings met boere en Agri Wes-Kaap om sy idees oor hervorming in die landbou te verkondig.
StakingDie staking hou vir Pieterse baie besig en hy rits tussen dorpe in die Boland rond waar hy kospakkies uitdeel en betogers toespreek. Hy ontken dat Bawusa mense dwing om by die vakbond aan te sluit voordat hulle kospakkies kan ontvang. "Daardie gerug is totaal en al onwaar." Volgens hom het die nasionale Departement van Landbou wel kos aan stakers uitgedeel. "Hoekom is dit reg wanneer boere regeringshulp ontvang ná 'n veldbrand, maar verkeerd wanneer honger werkers kos kry?" Volgens Pieterse het die staking tot 'n groot toename in Bawusa se lede gelei. Hy sê hy kan nog nie sê wat die nuwe ledetal is nie omdat daar 'n administratiewe agterstand is, maar sê daar is dae wanneer meer as 'n duisend nuwe lede aansluit. Een ding is seker: Ná Nosey Pieterse gaan die landbou nie weer dieselfde wees nie. Kommentaar Slegs in Afrikaans
2013/02/01 04:09:13 PM
Ek sê mos altyd, as jy nie 'n sukses van jou besigheid of werk kan maak nie, kom net op 'n manier op die bestuur van 'n vakbond en jy is baie gou baie ryk. Jy moet egter bereid wees om baie geld van die arm werkers in jou eie sak te steek.
2013/02/01 04:14:44 PM
En wat van die aanval op 'n boer en sy vrou in die Paarl. Pieterse het blykbaar die betogers met busse laat aanry, die boer gedreig en toe met 'n spul mense op hul plaas toegesak en die boer met breinskade gelaat. Sy vrou is ook visies aangerand en hy was dan die man in beheer? boer
2013/02/02 12:19:41 PM
as ek net 5 werkers op my plaas het kan ek 120rand per dag betaal. maar ek het 200!! plus hy gebruik die vakbond geld om hulle te betaal.
2013/02/04 10:22:22 AM
Maar lyk my die dag toe hulle breins uitgedeel het was hy afwesig; besig om die werkers te mobiliseer
2013/02/04 01:51:28 PM
n Man van vele ambagte en n meester van niks. Hy is net n opstokker en moeilikheidmaker.
2013/02/05 02:48:41 PM
As Nosey soveel sukses as ontluikende of opkomende boer gehad het soos wat hy breedsprakig is, was hy reeds die rykste kapitalis in Suid-Afrika......maar ongelukkig is hy slegs 'n man van baie woorde maar belê baie min in produktiewe dade - vandaar sy armoede en sal hy lewenslank 'n parasiet van vakbonde, ens bly.
2013/02/05 02:49:36 PM
2013/02/05 11:17:01 PM
Ek het eendag na RSG geluister toe Nosey gepraat het, en hy was haatdraend - luister gerus na Potgooi. Ek sal graag die werkers wat vir hom sien, se betaalstate sien en nie sy woord neem nie. As ek u artikel lees, dan kan u gerus maar meer ondersoek gaan instel. Ook na berigte op RSG se nuus oor minimum lone van R30.00 instede van R69.00 per dag. Dit was nuusberigte veral 23h00. Selfs Mnr Tony sal ek alles ondersoek waarop 'n hand gelê kan word.
Emma vd Merwe
2013/02/08 12:42:06 PM
Ek wil julle net inlig dat ek weet dat hy betrokke was ook met 'n rooibostee hofgeding, in Clanwilliam. Ook tee of geld wat weggeraak het. Dan het hy nog 'n vinger in die pie gehad met 'n maatskappy Listan Trading, wat rooibostee sou verkoop het. Bankrot was die uiteinde!!!
2013/02/08 05:08:16 PM
Mr. Nosey Pieterse. Daar is een woord wat jou as mens goed kan beskryf, en dit is " Slinks " !
2013/02/12 10:52:24 PM
Sy naam loop hom vooruit, want nosey is nosey in alle omgewings, van Godsdiens tot aanrandings op plaas boere en hul vroue. Watse tipe mense sit in n kerk op n sondag en luister na n mislukte politikus en kamma boer. Dalk was die lindiwe wyne se pryse nie nie so laag nie, die salarisse was net buitensporig.
Voel goed oor boerdery
Sowat 500 miljoen familieboerderye oor die wêreld sorg vir 57% van die kos wat geproduseer word. Alles uit die grond uit!
Haal oes outomaties van land
Boerdery raak al meer elektronies, en trekkers sonder drywers is van die nuwe ontwikkelings danksy selfstuur-tegnologie.
Trapwiel spaar spilpunt-koste
Twee Noord-Kapenaars het 'n wiel vir spilpunte gebou wat nie in die son verbrand nie, en nooit pap word of bars nie.
Kip Cullers se rekordoes
In 'n video oor Kip Cullers, die wêreldrekordhouer vir sojabone, gee hy wenke oor hoe hy dit vermag het.